Decanus, canonici et capitulum insignis ecclesiæ cathedralis Autiss. omnibus, præsentes litteras inspecturis, salutem in Domino. Dum die octavadecima aprilis anni currentis, nobilis vir magister Nicolaus Housset dilectissimus in Christo confrater et concanonicus noster, ac hujus ecclesiæ succentor, ex fœlici peregrinatione romana hoc sancto jubilæi anno suscepta redux, thecam ligneam, nobis in nostro capitulo more solito congregatis, pro palam exhibuerit undique occlusiam, et sigillis eminentissimi cardinalis Ginetti, SS. domini nostri papæ Innocentii X vicarii generalis observatam, quam mari, terraque labore improbo asporteverat, sacras continentem reliquias, illam cum ea quæ decuit reverentia excipientes, præhabita deliberatione matura, et collectis omnium votis, ipsam esse aperiendam decrevimus, prædictasque reliquias cum litteris autenticis, quas per secretarium nostrum alta voce prius perlegi curavimus conferendas; atque adeo cereis accensis, flexis genibus, fractis per nobilem et scientificum virum magistrum Gervasium Housset hujus ecclesiæ cantorem et canonicum, in nostro capitulo præsidentem, dictis sigillis, sacras SS. Alberti, Annibalis, Ursi, Felicis martyrum, Renatæ quoque et Navigiæ virginum et martyrum reliquias molliter, decenterque in gossipio repositas, perlectis sigillatim singulis memoratorum sanctorum inscriptionibus inspeximus et agnovimus, unde repetitis singulorum dominorum canonicorum capitulantium suffragiis, illas singulari honore et veneratione prosequendas esse ordinavimus, eamque ob rem statuimus solemni et publicata processione illas e S. Amatoris templo in nostram basilicam, evocato clero et populo, in die præsentis mensis aprilis 28, cum ea qua poterimus pietate deportandas; cujus rei gratia, nobilem et scientificum virum magistrum Andræam Percheron, in sacra theologiæ facultate Parisiensi doctorem, hujus ecclesiæ canonicum, Puysaiæ archidiaconum, nec-non illustrissimi reverendissimique in Christo patris domini Petri de Broc, episcopi Autiss., generalem vicarium rogavimus, ut ad hanc de novis reliquiis venerandis celebritatem, clerum, populumque Autissiodor. ea qua pollebat autoritate vicarii generalis dicti domini episcopi invitare et convocare dignaretur, atque insuper in ista processione publica, nostri capituli nomine, officium celebrare et agere sacrificium: quæ omnia cum dictus dominus Percheron præstare spopondisset, illico dictum dominum Nicolaum Housset succentorem, simul et nobilem virum magistrum Claudium Lemuet concanonicum quoque nostrum ad deferendas suis humeris in ista celebritate pias illas sarcinas deputavimus: quas in capsa vitrea crystallo simillima, et in sacræ ædiculæ formam artificiosè elaborata recondidimus. Tandem, dicta die mensis aprilis vigesima octava, cum hymnis modulisque musicis, præfatas reliquias maxima, ut potuimus, veneratione in processione sicut præmisimus indicta, quam dominus cantor in cappa sericea et baculo cantorali, concomitantibus hinc inde duobus canonicis, regebat et moderabatur, coluimus: prœeuntibus parochiarum urbis rectoribus, cæterisque monachorum ordinibus ad hoc evocatis, subsequentibus itidem magistratibus et innumera fere populi multitudine ad majorem Dei optimi maximi gloriam et SS. Cœlitum decus; quantum vero ad hoc reliquiarum munus attinet, quod dictus dominus succentor sibi commissum fuisse memoravit, ex parte venerabilis viri magistri Hieronymi Legrand presbyteri, patria Crebanensis, olim in hac eadem ecclesia pueri chorarii, tum demum canonici tortrarii, nunc autem Romæ in regio S. Ludovici Nosocomio, peregrinis Gallis destinato, degentis, nobis et ecclesiæ nostræ tradendum in donum, quod ab eminentissimo cardinali supradicto Ginetto, intercedente potentissimo domino de Valence, Melitensi equite et præceptore, atque apud SS. dominum nostrum papam Innocentium X. oratoris pro rege nostro Ludovico XIV, vices refungente, impetraverat; statuimus gratis eximias tum litteris, tam muneribus nostris vicissim dicto domino Legrand, pro tanto beneficio nos quamprimum repensuros: in quorum omnium fidem hoc præsens publicum instrumentum fieri, et sigillo nostri capituli et secretarii nostri chirographo muniri voluimus et ordinavimus, in dicto nostro capitulo præsidente dicto domino cantore, die dicti mensis aprilis labentis trigesima, supradicto anno reparatæ salutis jubilæo, millesimo sexcentesimo quinquagesimo. G. Housset, cantor, præsidens. De mandato DD. decani, canonicorum et capituli insignis ecclesiæ Sancti-Stephani Autissiodorensis. Rousselet, secretarius. Andreas Percheron, Doctor theologus Parisiensis, canonicus, et archidiaconus Puysaiæ, in insigni ecclesia Autiss., necnon vicarius generalis in spiritualibus et temporalibus illustrissimi ac reverendissimi R. in Christo patris domini Petri de Broc, episcopi Autiss., universis præsentes litteras inspecturis, salutem in Domino. Notum facimus quod anno Incarnationis Dominicæ millesimo sexcentesimo quinquagesimo, die decima octava mensis aprilis, cum venerabilium dominorum canonicorum dictæ ecclesiæ capitulo, more et loco solitis, habito interessemus, venerabilis dominus Nicolaus Housset, canonicus et succentor ejusdem ecclesiæ, exhibuit thecam ligneam sigillis integris eminentissimi cardinalis Ginetti sanctissimi domini nostri papæ Innocentii X, vicarii generalis munitam, eamque se Roma quo devotionis ergo profectus erat attulisse affirmavit, rogans prædictos dominos ut eam aperirent, et reliquias in ea contentas, eo quo decebat, honore exciperent et asservandas curarent; in qua theca repertæ sunt reliquiæ SS. Alberti, Annibalis, Ursi, Fœlicis, martyrum; Renatæ et Navigiæ, virginum et martyrum, sicuti singularum epigraphæ adjunctæ demonstrabunt, atque in illis reliquiis SS. honorem, et reverentiam (ut par erat) fideles exhiberent, communicato cum prædictis viris dominis consilio, supplicationem generalem ad diem xxviij ejusdem mensis aprilis indiximus, et eorum precibus libenter annuentes, omnes civitatis et suburbiorum parochos et ordines religiosos ad eam convocavimus, in qua divinum officium celebravimus, et ad ecclesiam cathedralem unde discesseramus regressi sacrum ritu solemni fecimus: ut autem Christi pietas in Deum et sanctos illos martyres excitaretur, eorum reliquias palam exponendas censuimus. In quorum omnium fidem præsentes litteras nostro chirographo munivimus, et sigillo cameræ episcopalis muniendas curavimus anno Incarnationis dominicæ millesimo sexcentesimo quinquagesimo, die trigesima mensis aprilis. Signé: A. Percheron. De mandato D. vicarii generalis, L. Odinet pro secretario.